Skilder- en beeldhouwerk te sien by kunskafee | News24
Skilder- en beeldhouwerk te sien by kunskafee
=Paul Kloppers by een van sy skilderye en 'n beeld deur Joàndri Vermeulen wat by die Kunskafee in NGK Despatch-Suid kerksaal uitgestal word vanaf 3 tot 5 Desember. Foto: HEILIE COMBRINCK
'n Kunskafee met skilder- en beeldhouwerke van plaaslike kunstenaars Paul Kloppers en Joàndri Vermeulen word vanaf 4 tot 5 Desember in die kerksaal van NGK Despatch-Suid uitgestal.
Vermeulen, 'n boorling van Despatch, is 'n vryskutkunstenaar wat tans in Oos-Londen woon. Dié talentvolle beeldhouer het haar kunsdiploma voltooi aan Nelson Mandela Metropolitaanse Universiteit. Sy is huidiglik besig met 'n filosofie korrespondensie-kursus deur die Universiteit van Edinburgh.
Vermeulen werk met gemengde mediums en haar uitbeeldings dra verskeie temas.
Volgens Paul Kloppers, is sy 'n groot aanwins vir die komende Kunskafee-uitstalling.
Hy het in die vroeë sewentigs sy kunsonderwys-diploma aan die destydse PE Technikon voltooi en daarna sy studies in kuns voortgesit by Rhodes Universiteit. As uitgetrede kuns-onderwyser hou hy hom voltyds besig met skilderwerk, maar daar sal ook van sy beelde by die uitstalling te sien wees.
Die Kunskafee is oor die drie dae oop tussen 09:00 en 19:00. Daar sal verversings te koop aangebied word. Vir meer inligting bel 041 933 3167 of Catrien Kloppers by 082 702 8345.